Document ID: /roh_data/filtered/rm_wikipedia_new.jsonl.gz/1907

Luzi Gabriel (* 1597 a Flem; † ils 19 d'october 1663 a Glion, refurmà) era in reverenda e translatur da la Bibla svizzer.

Vita
Luzi Gabriel è naschì sco figl dal reverenda Steffan Gabriel a Flem en la Surselva. Dapi l'onn 1612 frequentava el ina scola a Turitg e suenter il 1617 studegiava el teologia a l'Universitad da Basilea. Anc il medem onn ha el midà a l'Academia refurmada a Genevra. Ils 16 da favrer 1619 ha el concludì ses studi a l'Universitad da Basilea survegnind il titel da Magister artium. Anc il medem onn lavurava el sco reverenda a Castrisch. L'onn suenter è Gabriel vegnì admess a la Sinoda evangelica refurmada. Causa ils Scumbigls grischuns era el sfurzà da fugir ensemen cun ses bab ord il Grischun. L'october èn els vegnids retschets a Turitg. Là fascheva el tant da responsabel per ils fugitivs da la Vuclina sco da predicatur.
L'onn 1622 è el turnà a Flem e fascheva da reverenda a Glion en substituziun per ses bab ch'è turnà pir l'onn 1626. Suenter il 1632 era el reverenda a Flem ed il 1638, l'onn en il qual ses bab è mort, ha el surpiglià la plaiv a Glion. Quest uffizi exercitava el fin sia mort ils 19 d'october 1663. Pliras purschidas per auters plazzas da reverenda entaifer il Grischun ha el refusà.
L'ovra principala da Luzi Gabriel è Ilg Nief Testament da Niess Senger Jesu Christ (Basel 1648), ina translaziun da la Bibla en «Rumonsch da la Ligia grischa» (sursilvan refurmà) ch'è vegnida restampada pliras giadas.

Ovras
Oratio defudendis ad verum precibus concinnata & publice recitata in celeberimo scholae Tigurinae Gymnasio (Zürich 1616)
Pündtnerisch Hanengeschrey (1621)
Ilg Nief Testament da Niess Senger Jesu Christ (Basel 1648)
Zwo Christliche Leich-Predigten gehalten bei Bestattung der Brüder Jacob Schmnidt von Grüneck und Caspar Schmidt von Grüneck (Zürich 1659)

Litteratura
Erich Wenneker: Gabriel, Lucius. En: Biographisch-Bibliographisches Kirchenlexikon (BBKL). Band 19, Nordhausen 2001, ISBN 3-88309-089-1, Sp. 515–517.
Luzi Gabriel en il Lexicon istoric retic
Bartholomäus Anhorn der Ältere: Graw-Pünter-Krieg 1603–1629

Notas-pe